L-2020 immarkat titjib ieħor fil-pożizzjoni minn ta' quddiem nett tal-UE fost l-ikbar esportaturi fid-dinja ta' prodotti agroalimentari. Mil-lat tal-importazzjoni, skont rapport ippubblikat illum, l-UE saret it-tielet l-akbar importatur wara l-Istati Uniti u ċ-Ċina. L-2020 kienet sena eċċezzjonalment diffiċli, iżda fl-istess ħin ta' suċċess, għall-kummerċ agroalimentari tal-UE li laħaq il-valur totali ta' €306 biljun: €184 biljun f'esportazzjonijiet u €122 biljun f'importazzjonijiet. Iż-żewġ valuri jirrappreżentaw tkabbir żgħir ta' 1.4 % u ta' 0.5 % rispettivament, meta mqabbla mal-2019. Il-kummerċ internazzjonali kellu rwol kruċjali sabiex itaffi l-impatt ekonomiku devastanti tal-pandemija tal-COVID-19 u wera li huwa għodda ċentrali fit-tisħiħ tar-reżiljenza. L-UE hija l-akbar blokk kummerċjali u network ta' firxa wiesa' ta' ftehimiet ta' kummerċ ħieles (free trade agreements, FTA) jirfed il-pożizzjoni tagħha fil-kummerċ dinji. Fi kliem Janusz Wojciechowski, il-Kummissarju għall-Agrikoltura: “Il-promozzjoni ta' kummerċ miftuħ u ġust hija prijorità politika għall-Kummissjoni Ewropea li tkun ta' benefiċċju kbir għall-bdiewa tagħna. Is-suċċess tal-kummerċ agrikolu huwa marbut b'mod ċar mal-Politika Agrikola Komuni, li tappoġġa l-kompetittività u l-innovazzjoni, kif ukoll mar-reputazzjoni eċċellenti li l-prodotti tagħna huma sikuri, magħmula b'mod sostenibbli, nutrittivi u ta' kwalità għolja.” L-UE tesporta firxa wiesgħa ta' prodotti mill-partijiet kollha tal-katina tal-valur li turi l-kompetittività tas-settur agroalimentari tal-UE f'varjetà ta' klassijiet ta' prodotti, li jvarjaw minn komoditajiet għal prodotti tal-agroindustrija pproċessati ħafna. L-importazzjonijiet tal-UE, min-naħa l-oħra, huma ddominati b'mod ċar minn prodotti agrikoli bażiċi tal-ikel u tal-għalf, li jirrappreżentaw madwar 75 % tal-importazzjonijiet kollha. Jekk nagħtu ħarsa lejn il-kategoriji tal-prodotti, l-esportazzjonijiet tal-laħam tal-majjal u tal-qamħ ikkontribwew ferm għaż-żieda fl-esportazzjonijiet agroalimentari ġenerali tal-UE. It-tkabbir fl-importazzjonijiet agroalimentari tal-UE kien prinċipalment xprunat minn żidiet fil-valuri ta' importazzjoni għaż-żrieragħ żejtnin, għall-aċidi xaħmin u għax-xama', għaż-żejt tal-palm, għall-frott u għall-fażola tas-sojja. Iċ-Ċina, l-Iżvizzera u r-reġjun tal-Lvant Nofsani u tal-Afrika ta' Fuq kienu d-destinazzjonijiet ewlenin ta' tkabbir għall-esportazzjonijiet agroalimentari tal-UE fl-2020. Il-valur tal-esportazzjonijiet tal-UE naqas l-aktar għall-Istati Uniti, għat-Turkija, għal Singapore u għall-Ġappun. F'dak li għandu x'jaqsam mal-importazzjonijiet, il-Kanada kibret b'mod sinifikanti bħala sors tal-importazzjonijiet tal-UE. Fl-istess ħin, l-importazzjonijiet tal-UE naqsu l-aktar fil-valur mir-Renju Unit, mill-Ukrajna u mill-Istati Uniti. Fl-2020, ir-Renju Unit kien l-aktar sieħeb importanti tal-UE fil-kummerċ agroalimentari, b'sehem ta' 23 % fl-esportazzjonijiet agroalimentari totali tal-UE u ta' 13 % fl-importazzjonijiet totali. Għal aktar informazzjoni Monitoraġġ tal-kummerċ Agroalimentari tal-UE Rapport dwar il-kummerċ agroalimentari fl-2020